Styrt av overtro

Ronnie Johanson

12. apr. 2012 10:18 Sist oppdatert 12. april 2012

En del mennesker lar slik overtro styre livet sitt og kaster bort mye mer penger enn de har råd til på å ringe spådomstelefoner, skriver innleggsforfatteren. Han har utgitt en kritisk bok om snåsamannen Joralf Gjerstad. Scanpix

Troen på spådommer er mer skadelig enn man skulle tro.

Biskop Tor Singsaas har sagt ja til en offentlig samtale med snåsamannen Joralf Gjerstad i Namsos kirke, ifølge avisoppslag. «Jeg stiller meg sterkt undrende og noe skeptisk til det som er blitt skrevet og sagt om Joralf Gjerstad den siste tiden» sier Singsaas. Ettersom det var jeg som skrev boken Profeten fra Snåsa som innledet kritikken, tillater jeg meg å sende biskopen boken.

Svaksynt, ikke blind

Singsaas’ forrige samtale med Snåsamannen fant sted i Nidarosdomen i juli 2009. Den gang sa Snåsamannen følgende: «En gang kom en blind jente. Trua mi var svak i forhold til om jeg kunne hjelpe henne, men hun reiste seg og så. Hun ser ennå og bor i Levanger.»

Jeg har selv snakket med jenta, som forteller at hun har aldri vært blind, bare svaksynt. Dette burde kanskje gjøre biskopen litt skeptisk også til Joralf Gjerstad?

Ronnie Johnson

Snåsamannen sier til VG 9. mars at han har lest boken, og at det eneste som er sant i den, er at han tippet riktig resultat av en fotballkamp. Men hvordan vet han at alt er løgn, når han ifølge Dagbladet neste dag bare «har lest litt i boken»? Ingen har hittil påpekt noen konkret feil eller løgn, heller ikke Gjerstad. Isteden kaller han meg en «rotløs og ulykkelig mann, som leter etter noe han aldri vil finne». Tror biskopen han er så synsk at han kan vite slike ting om meg, som han benekter å ha møtt? Jeg har det for øvrig utmerket.

Overdrevet

Jeg benekter ikke at Gjerstad har visse evner. Jeg har gått kritisk igjennom alt han har påstått i bøker og intervjuer, og konkluderte med at det er grunn til å tro at hans evner som helbreder er reelle, om enn overdrevne. De kan forklares med placeboeffekt; at hans utvilsomme karisma har evnen til å mobilisere kroppens selvhelbredende evner. En sak for seg er at de fleste lidelser går over av seg selv, mens andre har et svingende forløp med gode perioder innimellom. Det er gjerne når man har det som verst at man tar turen til Snåsa, og da går det som oftest bare én vei.

Skadelig

Mitt hovedanliggende har vært å undersøke Gjerstads påstander om at han er synsk og kan se inn i fremtiden. Dessverre er troen på spådommer skadeligere enn man skulle tro. En del mennesker lar slik overtro styre livet sitt og kaster bort mye mer penger enn de har råd til på å ringe spådomstelefoner. Avhengige klarer ikke å la være å ringe igjen og igjen. Enkelte klarer ikke lenger å ta avgjørelser selv. «Vi vet om folk som har tatt livet av seg etter å ha ringt spåtjenester», innrømmet en gründer med 20 ansatte spåkoner og spåmenn. Da blir ikke en koselig, gammel gubbe som Snåsamannen helt harmløs lenger. Med den enorme autoritet han har opparbeidet seg, bidrar han til troen på spådommer. Men Kirken har hittil ikke trodd på den slags. Hva nå?